ຜູ້ປົກຄອງ ເກາະໂອກີນາວາ ຈະຍົກເລີກ ອະນຸຍາດ ສ້າງຖານທັບໃໝ່ ຂອງສະຫະລັດ
ທ່ານ Onaga ​ໄດ້​ຖືກ​ເລືອກ​ ໃຫ້​ເປັນ​ຜູ້ປົກຄອງ ​ປີ​ກາຍ​ນີ້ ​ທີ່​ປະຕິຍານ​ວ່າ ​ຈະ​ກີດ​ກັນ​ ການ​ຍົກຍ້າຍ​ ຖານ​ທັບອາກາດ ທະຫານ​ນາ​ວິກະໂຍທິນ Futenma.
ຜູ້ປົກຄອງເກາະໂອກີນາວາ ຢູ່ທາງພາກໃຕ້ຂອງຍີ່ປຸ່ນ ກ່າວວ່າ ທ່ານຈະຍົກເລີກອະນຸຍາດ ໃຫ້ກໍ່ສ້າງຖານທັບອາກາດສະຫະລັດ ແຫ່ງໃໝ່ ໃນເກາະຂອງທ່ານ ຫຼັງຈາກການເຈລະຈາ ລະຫວ່າງ ລັດຖະບານຂອງທ່ານ ແລະ ບັນດາເຈົ້າໜ້າທີ່ຂອງໂຕກຽວ ບໍ່ຕົກ ແຕກກັນ ທ່ານ Takeshi Onaga ກ່າວຕໍ່ບັນດານັກຂ່າວ ໃນວັນຈັນມື້ນີ້ ວ່າ ລັດຖະບານຂອງທ່ານ ດຳເນີນການເຊັ່ນນັ້ນ ຫຼັງຈາກທີ່ໄດ້ພົບເຫັນ ໃນອະນຸຍາດສະບັບຕົ້ນ ທີ່ໄດ້ອອກໃຫ້ໂດຍ ເຈົ້າຄອງຜູ້ກ່ອນ ການຕັດສິນໃຈຂອງທ່ານ ໄດ້ປະກາດໃຫ້ຊາບພຽງ ບໍ່ເທົ່າໃດມື້ ຫຼັງຈາກທີ່ວຽກງານການກໍ່ສ້າງໄດ້ເລີ້ມຄືນ ໃນສະຖານທີ່ ໃກ້ກັບບ້ານ ຫ່າງໄກສອກລີກແຫ່ງນຶ່ງ ຢູ່ແຄມຝັ່ງໂອກີນາວາ ທີ່ເອີ້ນວ່າ Henoko ນັ້ນ ການກໍ່ສ້າງໄດ້ຖືກໂຈະໄວ້ ເປັນເວລານຶ່ງເດືອນ ເພື່ອອະນຸຍາດໃຫ້ມີການເຈລະຈາກັນກ່ອນ ທ່ານ Onaga ໄດ້ຖືກເລືອກໃຫ້ເປັນເຈົ້າຄອງ ເມື່ອປີແລ້ວນີ້ ທີ່ປະຕິຍານວ່າຈະກີດກັນ ການຍົກຍ້າຍຖານທັບອາກາດ ທະຫານນາວິກະໂຍທິນ Futenma ຈາກບໍລິເວນທີ່ມີປະຊາຊົນອາໄສຢູ່ຢ່າງໜາແໜ້ນ ໄປຍັງເຂດ Henoko ຂອງໂອກີນາວາ ແລະ ແທນທີ່ຈະຍ້າຍຖານທັບດັ່ງກ່າວນັ້ນ ໄປຍັງເກາະອື່ນ ໂຕກຽວ ແລະ ສະຫະລັດ ໄດ້ທຳການເຈລະຈາການຍົກຍ້າຍ ເພາະຮັບຮູ້ວ່າ ປະຊາຊົນໄດ້ຮ້ອງທຸກວ່າ ມີສຽງລົບກວນ ມາຈາກຖານທັບອາກາດ ແລະ ມີຈຳນວນພະນັກງານທະຫານສະຫະລັດຫຼາຍ ຢູ່ໃນເກາະນັ້ນ ທະຫານນາວິກະໂຍທິນ ຫຼາຍກວ່າ 19,000 ຄົນ ປະຈຳການຢູ່ທີ່ເກາະໂອກີນາວາ ເພື່ອທີ່ຈະຕອບໂຕ້ຕໍ່ການຂົ່ມຂູ່ໃດໆໃນຂົງເຂດ ເພື່ອສະໜອງການຊ່ວຍເຫຼືອໃນໄພພິບັດ ແລະ ປົກປ້ອງຜົນປະໂຫຍດຂອງສະຫະລັດ ແລະ ຍີ່ປຸ່ນ ຫົວໜ້າກອງເລຂາ ປະຈຳຄະນະລັດຖະບານຍີ່ປຸ່ນ ທ່ານ Yoshihide Suga ກ່າວຕໍ່ບັນດານັກຂ່າວ ໃນວັນຈັນມື້ນີ້ວ່າ ວຽກງານກໍ່ສ້າງຖານທັບຢູ່ ເຂດ Henoko ນັ້ນ ຈະສືບຕໍ່ໄປ ເຖິງແມ່ນວ່າ ຈະມີການຕັດສິນໃຈຂອງເຈົ້າຄອງ Onaga ກໍຕາມ ລັດຖະບານກາງຍີ່ປຸ່ນ ອາດກ່າວຟ້ອງທ່ານ Onaga ຕໍ່ສານ ເພື່ອສະກັດກັ້ນ ການກະທຳຂອງຜູ້ກ່ຽວ